[{"text_idx": "#000000", "text": "C\u0302inio antau\u0306enpus\u0302as la anstatau\u0306igon de homoj per robotoj"}, {"text_idx": "#000001", "text": "Fakuloj diras, ke la postulo je robotoj kreskas pro jenaj faktoroj: disvolvig\u0302o de la rilataj teknikoj en la robota industrio, neceso de transformo de la ekonomia strukturo, kreskanta kosto de laboristo kaj manko de laboristoj."}, {"text_idx": "#000002", "text": "Nun la anstatau\u0306igo de homoj per robotoj okazas ne nur en la kampo de fabrikado, sed ankau\u0306 en tiu de la servo-industrio."}, {"text_idx": "#000003", "text": "Kelkaj fakuloj opinias, ke la kresko de la nombro de laborantaj robotoj eventuale kau\u0306zos, ke sian laboron perdos homaj laboristoj kun lerteco de malalta nivelo. Aliaj fakuloj pensas, ke la utiligo de robotoj kreos pli da labors\u0302ancoj, kiuj postulas altnivelan lertecon."}, {"text_idx": "#000004", "text": "Wang Yamin, laboristino en la teknologia kompanio Everwin (c\u0302ine: Changying) en la provinco Guangdong, diris ke kvankam s\u0302ia iama laboro estas plenumata de roboto, s\u0302i tamen nun denove havas alian postenon partopreninte 2-monatan trejnadon. S\u0302i estas promociita de ordinara laboristo al lernanto por farig\u0302i teknikisto kaj nun ricevas pli grandan salajron. Luo Weiqiang, asistanto de g\u0302enerala direktoro de la kompanio, diris, ke kvankam la kompanio anstatau\u0306igas homojn per robotoj, tamen granda parto de tiuj anstatau\u0306igitaj laboristoj estas denove dungita en aliaj postenoj de la sama kompanio post speciala trejnado."}, {"text_idx": "#000005", "text": "Cai Xiuling, profesorino de la Ekonomika Fakultato de la Fujian-a Normala Universitato opinias, ke en la venontaj kelkaj jaroj labors\u0302ancoj kreskos en la servo-industrio. Post mallonga trejnado oni povas labori en granda parto de tiuj postenoj, kaj tio reduktos la premon de mallonga senlaboreco alportata de la anstatau\u0306igo de homoj per robotoj. S\u0302i ankau\u0306 proponis, ke la registaro kaj la socio bone arang\u0302u la rimedojn, pligrandigu investojn en la labor-trejnado kaj en la subteno de novkreado, kaj gvidu la disdividon de la laborforto kaj g\u0302ian altgradigon."}]